Avainsanat

Tiivistelmä



Avainsanat

1. Ennakkoratkaisukysymykset – Unionin tuomioistuimen toimivalta – Rajat – Selvästi asiaan vaikuttamaton kysymys

2. Ennakkoratkaisukysymykset – Unionin tuomioistuimen toimivalta – Rajat – Kansallisen tuomioistuimen toimivalta – Oikeusriidan tosiseikkojen selvittäminen ja arviointi

(EY 234 artikla)

3. Valtiontuki – Kielto – Poikkeukset – Tukijärjestelmä, jonka tavoitteena on edistää koulutusta ja työpaikkojen luomista jollakin alueella

(EY 88 artiklan 3 kohta)

4. Valtiontuki – Olemassa olevat tuet ja uudet tuet – Luokittelu uudeksi tueksi

(EY 88 artikla; neuvoston asetuksen N:o 659/1999 1 artiklan c alakohta)

5. Valtiontuki – Kielto – Poikkeukset – Tukijärjestelmä, jonka osalta on säädetty enimmäismäärärahoista

6. Valtiontuki – Tukisuunnitelmat – Ilmoittaminen komissiolle – Vastustamatta jättämistä koskeva komission päätös – Viivästyskorko tukien maksamisen myöhästyessä lasketaan komission päätöksen tekopäivästä lukien

(EY 88 artiklan 3 kohta)

Tiivistelmä

1. Unionin tuomioistuin voi jättää tutkimatta ennakkoratkaisukysymyksen, jossa on kyse yhteisön säädöksen, päätöksen tai muun toimen pätevyydestä, jos on ilmeistä, että kansallisen tuomioistuimen pyytämällä pätevyyden tutkimisella ei ole mitään yhteyttä kansallisessa tuomioistuimessa käsiteltävän asian tosiseikkoihin tai kohteeseen.

(ks. 16 kohta)

2. Yksinomaan kansallisen tuomioistuimen, jossa asia on vireillä ja joka vastaa annettavasta ratkaisusta, tehtävänä on kunkin asian erityispiirteiden perusteella harkita, onko ennakkoratkaisu tarpeen asian ratkaisemiseksi ja onko sen unionin tuomioistuimelle esittämillä kysymyksillä merkitystä asian kannalta.

(ks. 25 kohta)

3. Komission päätöstä olla vastustamatta tukijärjestelmää, jonka tavoitteena oli edistää koulutusta ja työpaikkojen luomista jollakin alueella ja joka muodostuu ensinnäkin tuesta koulutus- ja työsopimuksilla palkattujen työntekijöiden palkkaan sopimusten koko keston ajan edellyttäen, että työhönotto on tapahtunut tiettynä ajanjaksona ja toiseksi alenevasta tuesta työntekijöiden palkkaan, mikäli tällainen sopimus muutetaan toistaiseksi voimassa olevaksi sopimukseksi sopimuksen ensimmäisten kolmen voimassaolovuoden kuluessa edellyttäen, että kyseinen muuttaminen on tapahtunut tänä samana ajanjaksona ja koskee ennen tätä ajanjaksoa palkattuja työntekijöitä, on tulkittava siten, että siinä on todettu yhteismarkkinoille soveltuvaksi tukijärjestelmä, joka muodostuu näistä kahdesta toimenpiteestä, jotka eivät saa olla päällekkäisiä ja joiden perusteena olevan tapahtuman eli työntekijän työhönoton tai koulutus- ja työsopimuksen muuttamisen toistaiseksi voimassa olevaksi sopimukseksi on täytynyt tapahtua ennen kyseisen ajanjakson päättymistä, mutta että kyseisten tukien maksaminen voi jatkua tämän päivämäärän jälkeen, jollei tämä ole soveltuvien kansallisten talousarviota ja varojenhoitoa koskevien sääntöjen vastaista ja jos se tapahtuu komission hyväksymien budjettimäärärahojen mukaisesti.

(ks. 29–30 ja 34–38 kohta sekä tuomiolauselman 1 kohta)

4. Tukijärjestelmästä Sisilian alueen työllisyyden edistämiseksi tehdyn päätöksen 2003/195 1 artiklaa on tulkittava siten, että tukijärjestelmä, jolla Italia aikoi jatkaa aiemmin hyväksytyn tukijärjestelmän, jonka tavoitteena oli edistää koulutusta ja työpaikkojen luomista, soveltamista, on uusi tuki, joka eroaa tuesta, jonka komissio hyväksyi aikaisemmin. Päätös on näin ollen esteenä tukien myöntämiselle komission hyväksymän tukijärjestelmän voimassaolon päättymisen jälkeen tapahtuvaan koulutus- ja työsopimuksilla palkattujen työntekijöiden työhönottoon tai koulutus- ja työsopimusten muuttamiseen toistaiseksi voimassa oleviksi sopimuksiksi.

Koska uusina tukina on pidettävä perustamissopimuksen voimaantulon jälkeen toteutettuja toimenpiteitä, joilla aiotaan myöntää tai muuttaa tukia, ja on täsmennetty, että muutokset voivat koskea joko voimassa olevia tukia tai alkuperäisiä suunnitelmia, joista on ilmoitettu komissiolle, Italia on säätäessään sekä tukijärjestelmälle varatun talousarvion lisäämisestä että sen ajanjakson, jona tämän järjestelmän myöntämisedellytyksiä sovellettiin, pidentämisestä perustanut uuden tuen, joka eroaa aikaisemman tukijärjestelmän vastustamatta jättämistä koskevassa päätöksessä tarkoitetusta tuesta.

(ks. 46 ja 47 kohta sekä tuomiolauselman 2 kohta)

5. Kun kyseessä on tukijärjestelmä, jonka komissio on hyväksynyt ja jonka osalta on säädetty budjettimäärärahoista, on kyseisen jäsenvaltion tehtävänä määrittää se kansallisessa tuomioistuimessa vireillä olevan, kyseiseen tukijärjestelmään kuuluvaa tukea koskevan asian osapuoli, jolle kuuluu todistustaakka siitä, että kyseisille tukitoimille osoitettuja budjettimäärärahoja ei ole jo käytetty loppuun.

Asiaa koskevan yhteisön säännöstön puuttuessa kunkin jäsenvaltion kansallisessa oikeusjärjestyksessä on määritettävä yksityiskohtaiset menettelytavat ja näyttöä koskevat säännöt, joilla voidaan osoittaa, että komission päätöksellä hyväksytylle tukijärjestelmälle vahvistettuja budjettimäärärahoja ei ole ylitetty.

On kuitenkin korostettava, että kansallisten viranomaisten on kyettävä perustelemaan, erityisesti komission sitä pyytäessä, tukijärjestelmään liittyvät maksut, kun komissio on lausunut sellaisesta järjestelmästä, jonka osalta jäsenvaltio on säätänyt enimmäismäärärahoista, jotka voidaan jakaa yksilöllisesti kyseisen järjestelmän tuensaajille.

(ks. 54 ja 55 kohta sekä tuomiolauselman 3 kohta)

6. EY 88 artiklan 3 kohdan ensimmäisessä virkkeessä määrätään jäsenvaltioille kuuluvasta velvollisuudesta ilmoittaa tuen myöntämistä tai muuttamista koskevasta suunnitelmasta. EY 88 artiklan 3 kohdan toisessa virkkeessä määrätään, että jos komissio katsoo, että ilmoitettu suunnitelma ei ole EY 87 artiklan tarkoituksessa yhteismarkkinoille soveltuva, se aloittaa EY 88 artiklan 2 kohdassa tarkoitetun menettelyn viipymättä. EY 88 artiklan 3 kohdan viimeisessä virkkeessä määrätään, että jäsenvaltio, jonka on tarkoitus myöntää tukea, ei saa toteuttaa ehdottamiaan toimenpiteitä, ennen kuin mainitussa menettelyssä on tehty komission lopullinen päätös.

Tässä artiklassa määrätyn kiellon tarkoituksena on taata, ettei tukijärjestelmä saa aikaan vaikutuksia ennen kuin komissiolla on ollut kohtuullisesti aikaa tutkia yksityiskohtaisesti tukea koskeva suunnitelma ja tarvittaessa aloittaa saman artiklan 2 kohdassa määrätty menettely.

Kun kyseessä on komission päätös olla vastustamatta tukijärjestelmää, tukijärjestelmästä tulee yhteismarkkinoille soveltuva vasta kyseisen päätöksen tekopäivästä lukien, siten, että tukien maksamisen myöhästymisen perusteella voidaan maksettaville tukimäärille laskea korkoa vasta tämän päivämäärän jälkeen.

Lisäksi niiden laillisten korkojen määrää, jotka on mahdollisesti suoritettava, mikäli komission päätöksellä hyväksytyt tuet maksetaan myöhässä, tämän päätöksen antamisen jälkeiseltä ajalta, ei ole sisällytettävä tässä päätöksessä hyväksyttyjen budjettimäärärahojen määrään. Korkokanta ja koron soveltamista koskevat yksityiskohtaiset säännöt kuuluvat kansallisen oikeuden piiriin.

(ks. 58–62 kohta sekä tuomiolauselman 4 kohta)